Hof verbied kragonderbrekings by dié munisipaliteitArgieffoto: GCIS Die hooggeregshof in Pretoria het Vrydag ŉ dringende tussentydse interdik teen kragonderbrekings deur Eskom toegestaan. Piet le Roux, uitvoerende hoof van AfriSake, het dit as ŉ oorwinning vir betalende elektrisiteitsverbruikers bestempel. Ingevolge die bevel word Eskom verbied om krag na die Kgetlengrivier- plaaslike munisipaliteit af te skakel, hangende ŉ hersieningsaansoek wat teen 29 Junie ingestel moet word. “Die aansoek is ingedien deur besorgde inwoners van die plaaslike munisipaliteit, verteenwoordig deur Andreas Peens Prokureurs en advokate H van Eeden SC, DH Wijnbeek en KT Mathopo. AfriSake ondersteun die aansoekers finansieel, as deel van sy veldtog om ŉ dreigende ekonomiese krisis in plaaslike munisipaliteite landwyd af te weer,” het Le Roux gesê. Le Roux het sy gelukwensinge uitgespreek: “Ons wens die betalende inwoners van Kgetlengrivier- plaaslike munisipaliteit en hul regspan geluk met die oorwinning.” AfriSake bestudeer tans die uitspraak met die oog op benutting daarvan in ander plaaslike munisipaliteite en vir ondersteuning in die komende hersieningsaansoek. “Dit was ŉ belangrike veldslag, maar daar is nog baie wat gedoen moet word om te verseker dat elektrisiteitsverbruikers kry waarvoor hulle betaal.” Die aansoek volg op kennisgewings deur Eskom na inwoners van die gebied dat hul krag onderbreek sou word in die lig van die plaaslike munisipaliteit se agterstallige elektrisiteitsrekeninge. Eskom wou hierdie onderbrekings instel ongeag die feit dat baie elektrisiteitsverbruikers in die gebied op datum met hul rekeningbetalings is, of selfs vooruit reeds vir hul elektrisiteit betaal het. Landwye veldtog AfriSake tree tans in om ekonomiese krisisse landwyd af te weer, met verskeie plaaslike munisipaliteite wat elektrisiteitsafsluitings deur Eskom te wagte is. “Dit is AfriSake se standpunt dat Eskom, nieteenstaande agterstallige munisipale elektrisiteitsrekeninge, in wese onbillik optree met elektrisiteitsweerhouding van ondernemings en ander eindgebruikers met opbetaalde rekeninge of selfs voorafbetaalde elektrisiteit.” AfriSake het sy lede en die publiek uitgenooi om bewyse van Eskom se voorneme om elektrisiteit af te sluit, waaronder kennisgewings en kort beskrywings van die situasie, op sy webblad in te dien. Volgens hom is ander dorpe en munisipaliteite wat moontlik geraak kan word Koster en Swartruggens (Kgetlengrivier- plaaslike munisipaliteit), Naboomspruit/Mookgophong (Modimolle- plaaslike munisipaliteit), Barkly-Wes (Dikgatlong- plaaslike munisipaliteit), Vryburg (Dr Ruth Segomotsi Mompati-distriksmunisipaliteit) en Secunda (Govan Mbeki- plaaslike munisipaliteit). Le Roux meen dat Eskom se optrede administratief gebrekkig, onbillik en teenproduktief is. “Eskom is ’n monopolie beskerm deur regeringsregulasies wat vrye mededinging verhoed, iets wat ondernemings en ander verbruikers van alternatiewe elektrisiteitsverskaffers sou voorsien. Verder word mense gedwing om Eskom te betaal via wanbetalende plaaslike owerhede, wat in wese as Eskom-invorderaars optree, maar terselfdertyd nalaat om die geld aan Eskom oor te betaal. Nou wil Eskom elektrisiteit weerhou, nie net van verbruikers wat op datum met hul rekeninge is nie, maar selfs van diegene wat voorafbetaalde elektrisiteit gekoop het.” Le Roux meen verder die skade aan plaaslike ekonomieë sal aansienlik wees en sulke munisipaliteite in ’n neerwaartse spiraal dompel. “En dit is om nie eens te praat van die humanitêre nagevolge, wanneer hospitale, skole, rioolaanlegte, verkeersligte en ander openbare infrastruktuur sonder elektrisiteit sit nie,” sluit Le Roux af.